**......și m-au numit femeie**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

deși uitaseră demult sunetul aurorei boreale când se scurge în piele

și noaptea adoarme chircită în vertebre pietrificate

în transhumanță de vise mereu spre doar spre

desăvârșire ciobită de ispită

de niciunde răsar pretutindeni curg pe limba bărbatului

insinuată în epiderma cuceritoare

precum sufleurul în urechea actorului înfig steaguri în fiecare soare

amprentă de moliciune hipnotică festin de magie repetabilă

de la încheietura gândului trezesc somnul

învăț să înoate lin întâmplările din care bărbatul mușcă sarcastic și dur

dau drumul mărilor din falange după ce le-am învățat corăbiile să despice silabele

deșerturi între două singurătăți obeze

pentru plusvaloare luna aleargă să arginteze tot ce-a trecut prin botezul brațelor mele

eva părăsește vortexul inimii fără regrete e afiliată unei organizații stelare

din arătătorul meu lumea geme înjunghiată de uri și războaie

morții ies din cripte să ducă viul în spate ca pe-o golgotă

pe cruci incendiare lumea se răstignește

doar înălțarea încă-i semn de-ntrebare

la confluența albastrului din sânge